ભારતીય વિદ્વાનોએ પણ આ વિદ્યા જાણવાના અને તેને ગ્રંથિત કરવા પ્રયત્નો કર્યા છે. આજે લગભગ લુપ્ત બની ગયેલી રમલ વિદ્યાના જાણકાર પણ બહુ ઓછાં છે. ભારતમાં પ્રચલિત મત મુજબ આ વિદ્યાનો ઉદભવ ભગવાન શંકર અને સતીથી થયો છે. એકવાર કૈલાસમાં ભગવાન શંકર માતાજી સાથે ચોપાટ રમી રહ્યાં હતાં, ચોપાટ દરમિયાન માતાજી અજ્ઞાત કારણથી અધૂરી રમત છોડીને વનમાં સંતાઈ ગયાં. ભગવાન શંકર જયારે તેમને શોધવા નીકળ્યાં ત્યારે તેમણે જમીન પર ચાર બિંદુ ઉભી રેખામાં દોરેલા જોયાં. માતાજીએ મહાદેવ સમક્ષ આ રહસ્ય મુક્યું હતું, જગતગુરુ શંકર ભગવાને આ રહસ્યને પોતાની દિવ્યદ્રષ્ટિથી જાણી લીધું, તેમણે એક પછી એક એમ સોળ આકૃતિઓને જોઈ અને આ રહસ્યમય શાસ્ત્રને જાણી લીધું અને સતીને શોધી લીધાં. અગાઉ જણાવ્યું તેમ આ શાસ્ત્રમાં કોઈ પ્રશ્નનો બાધ નથી, લગભગ તમામ પ્રશ્નોના જવાબ આ શાસ્ત્ર ઉકેલતું હોઈ તેને હમેશાં માટે અકબંધ અને આમ જનતાથી અજાણ્યું રાખવામાં આવ્યું. ચીન તરફના દેશોમાં આઈ-ચીંગ અને ફેંગશૂઈ પણ જીઓમેંસીના ચાર તત્વની પ્રણાલીનો જ વિસ્તાર છે. જીઓમેંસીમાં ચાર તત્વ પૃથ્વી, જળ, વાયુ અને અગ્નિને લીધાં છે, કયું તત્વ પ્રગટ છે અને કયું તત્વ બંધ છે તેની પર સમગ્ર ભવિષ્યવાણીનો આધાર રહે છે.